V. Veteška, podpredseda NR SR: (2003-10-22):
Pani poslankyňa Bollová, prosím vás, pokračujte. D. Bollová, poslankyňa: Áno. Pred predkladaním návrhu zákona o vytvorení maďarskej univerzity v Komárne ma oslovil pán poslanec Albert s nádejou, že náš klub poslancov za Komunistickú stranu Slovenska podporí návrh na vytvorenie maďarskej univerzity v Komárne. Menom klubu tlmočím, že sa tak nestane z viacerých dôvodov. Váš návrh, vážení kolegovia z SMK, hodnotíme nielen ako nedokonalý, ale i nešťastný. Nikdy v minulosti neboli na Slovensku také silné protimaďarské nálady ako v súčasnosti. Vzrástli i z dôvodov neopatrného počínania pri presadzovaní vášho volebného programu. Koreň príčiny vidím už v nedokonalosti zákona o politických stranách, ktoré nemajú vznikať na etnickom princípe. Konštatujem to napriek tomu, že SMK je hodnotená ako najstabilnejšia zo strán vládnej koalície, ktorej ale, tej vládnej koalícii, treba vytknúť, že v koaličnej dohode nepresadila redukciu a úpravy vašich vytýčených cieľov. Predpokladalo sa totiž od počiatku, že spôsobia nemalé problémy v systéme vládnutia v Slovenskej republike ako štáte, kde je majoritným národom národ slovenský, v nedávnej histórii silne pociťujúci národnostný a sociálny útlak v rakúsko-uhorskej monarchii. Počas trvania česko-slovenského štátu spolunažívali naše národy v absolútnej tolerancii a zhode. Pripomínali ste nám tuná ťažké časy vzniku Univerzity Jana Amosa Komenského. Dovoľte mne, aby som vám pripomenula, vážení kolegovia z SMK, že vyvolávate asociácie s ťažkými časmi konštituovania slovenského jazyka i napr. s rokom 1906, keď na Uhorskom sneme slovenský poslanec Juriga požadoval vytvorenie slovenského gymnázia. Odpoveďou mu bolo: „Povraz vám, a nie gymnázium.“ Minister osvety a školstva Apponyi reagoval na žiadosť Slovákov nasledovne: „Učiteľom, ktorí nechcú z mládeže vychovať dobrých Maďarov, znemožním vyučovať. Pre každého občana štátu platí princíp, že v tomto štáte je pánom Maďar.“ Slovenský študent, budúci diplomat, jeden zo spolutvorcov Charty OSN Dr. Štefan Osuský študoval na lýceu v Bratislave. Keď spomenutý pán minister navštívil lýceum, spýtal sa ho, odkiaľ pochádza. Študent Osuský mu, samozrejme, po slovensky odpovedal, že z Brezovej. Pán minister sa veľmi rozčúlil: „Odtiaľ, kde začínali protimaďarské bunty?“ Vylúčil ho z lýcea a vydal zákaz, aby ho neprijala žiadna škola v Uhorsku. Dr. Osuský, ktorý podpisoval Trianonskú zmluvu, doštudoval v Clevelande. Slováci dávno zabudli  na tieto i iné príkoria. Až po vzniku a najmä po zjednotení vašej strany na etnickom princípe sme začali mať nepríjemný pocit a prebudili sa i spomienky na doby minulé. Dôvodíte potrebu univerzity tým, že občanov maďarskej národnosti je okolo 500 000. V Spojených štátoch amerických žije vyše 800 000 Slovákov. Je predstaviteľné, žeby žiadali utvorenie slovenskej univerzity? Uviedla som tento príklad v rozhovore s pánom poslancom Albertom a on mi odpovedal: „Ale my sme sa tu narodili, len historickými náhodami sa stalo, že sa hranice posúvali a...“ Nedokončil to. Pán poslanec, to nebola náhoda. Terajšie hranice určila Trianonská mierová zmluva z roku 1920. Takže, vážení kolegovia, žijeme spoločne v štáte, ktorý sa volá Slovenská republika. Príslušníci maďarskej menšiny žijú na južnom Slovensku, nie v severnom Uhorsku. Spoločnou úlohou nás všetkých je...